KIRJALLINEN KYSYMYS E-1991/02

esittäjä(t): Michael Gahler (PPE-DE), Christopher Heaton-Harris (PPE-DE),Neil Parish (PPE-DE), Lennart Sacrédeus (PPE-DE)ja Charles Tannock (PPE-DE) komissiolle

(8. heinäkuuta 2002)

Aihe: Tiettyjä Mugaben hallinnon jäseniä vastaan suunnatut ankarat pakotteet

Voisiko komissio täsmentää, kuinka laajalti on tarkoitus soveltaa Euroopan unionin tämän vuoden helmikuussa tekemää päätöstä presidentti Mugaben liittolaisten ja heidän perheidensä varojen jäädyttämisestä ja matkustuskiellosta. Ovatko pakotteet este kyseisten liittolaisten perheenjäsenten Euroopan unioniin suuntautuville vierailuille tai osallistumiselle eri oppilaitosten järjestämille kursseille Euroopan unionin alueella?

Zimbabwelaisen poliisipäällikön kerrotaan osallistuneen Interpolin korkean tason kokoukseen Lyonissa. Pitääkö tämä paikkansa? Jos näin on, sallittiinko osallistuminen mahdollisesti siitä syystä, että Ranskan hallitus oli sitoutunut tähän aikaisemmin jossain kansainvälisessä sopimuksessa, vai sisältyikö Ranskan hallituksen päätökseen jokin harkinnanvarainen näkökohta?

On puhuttu myös kahdesta Zimbabwen hallituksen ministeristä, jotka olisivat saapuneet Yhdistyneeseen kuningaskuntaan toukokuun alkupuolella. Onko tämä totta? Olivatko mahdolliset vierailut pakotteiden mukaisia? Haluaisin kuulla komissiolta, tietääkö se minkään jäsenvaltion poikenneen asetetuista pakotteista.

Onko komissio keskustellut Etelä-Afrikan hallituksen kanssa siitä, miten mahdollinen Zimbabwen talouden jatkuva heikkeneminen vaikuttaa eteläiseen Afrikkaan ja mitkä ovat mahdolliset seuraukset Etelä-Afrikalle itselleen, jos Robert Mugabe ei luovu vallasta Etelä-Afrikan painostuksesta huolimatta eikä salli uutta hallitusta, joka päättäisi nykyisen hallinnon tällä hetkellä harjoittaman tuhoisan talous- ja sosiaalipolitiikan?

Christopher Pattenin komission puolesta antama vastaus

(22. elokuuta 2002)

Tietyistä Zimbabwea koskevista rajoittavista toimenpiteistä 18 päivänä helmikuuta 2002 annetun neuvoston asetuksen (EY) N:o 310/2002(1) mukaan [j]äädytetään kaikki [asetuksen] liitteessä I luetelluille Zimbabwen hallituksen jäsenille ja niihin yhteydessä oleville luonnollisille henkilöille tai oikeushenkilöille, yhteisöille tai muille elimille kuuluvat rahavarat, muu rahaomaisuus ja taloudelliset varat. Liitteeseen 1, sellaisena kuin se on tarkistettuna 24 päivänä heinäkuuta 2002 annetulla komission asetuksella (EY) N:o 1345/2002(2), sisältyvät ainoastaan Zimbabwen hallituksen tiettyjen jäsenten ja tiettyjen virkamiesten nimet sekä Robert Mugaben vaimo. Muiden luettelossa mainittujen henkilöiden puolisoille tai lapsille kuuluvat rahavarat, muu rahaomaisuus ja taloudelliset varat eivät kuulu asetuksen soveltamisalaan.

Viisumikiellosta säädetään Zimbabween kohdistettavista rajoittavista toimenpiteistä 18 päivänä helmikuuta 2002 hyväksytyssä neuvoston yhteisessä kannassa 2002/145/YUTP, sellaisena kuin se on muutettuna neuvoston yhteisellä kannalla 2002/600/YUTP(3), ja unionin jäsenvaltiot ovat näin ollen panneet sen täytäntöön.

Unioni on monissa virallisissa yhteydenotoissa ja erityisesti unionin korkean tason troikan Etelä-Afrikkaan 21. toukokuuta 2002 tekemän vierailun yhteydessä ottanut esille Zimbabwen epävakaan tilanteen ja talouden jatkuvan heikkenemisen vaikutukset eteläisen Afrikan tilanteeseen investointien kaikkoamisen, pakolaisvirtojen ja muiden seurausten kannalta. Unioni on toistuvasti ilmaissut tahtonsa tukea Etelä-Afrikan ja Nigerian kannattamaa puolueiden välistä vuoropuhelua sekä tukea maan väestöä ja asianmukaisesti toteutettavaa maauudistusta, kuten myös kesäkuussa 2002 kokoontuneen yleisten asioiden neuvoston päätelmissä todettiin.

(1) EYVL L 50, 21.2.2002.

(2) Komission asetus (EY) N:o 1345/2002, annettu 24 päivänä heinäkuuta 2002, neuvoston asetuksen (EY) N:o 310/2002 muuttamisesta toisen kerran (EYVL L 196, 25.7.2002).

(3) EYVL L 195, 24.7.2002.